Document ID: 31991R1538

Komisijos reglamentas (EEB) Nr. 1538/91
1991 m. birželio 5 d.
nustatantis išsamias Reglamento (EEB) Nr. 1906/90 dėl tam tikrų prekybos paukštiena standartų įgyvendinimo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1990 birželio 26 d. Tarybos reglamentą (EEB) Nr. 1906/90 dėl tam tikrų prekybos paukštiena standartų [1], ypač į jo 9 straipsnį,
kadangi Reglamentu (EEB) Nr. 1906/90 buvo įteisinti tam tikri prekybos paukštiena standartai, kuriuos taikant visų pirma reikia priimti nuostatas dėl tų naminių paukščių skerdenų, jų dalių ir subproduktų, kuriems taikomas šis reglamentas, sąrašo, dėl jų klasifikavimo pagal pavidalą, išvaizdą ir masę, dėl pateikimo būdų, parduotinų produktų pavadinimų nurodymo, neprivalomų nuorodų apie šaldymo būdus ir ūkininkavimo būdą, dėl tam tikros rūšies paukštienos saugojimo ir gabenimo bei šių nuostatų laikymosi priežiūros tam, kad būtų garantuotas vienodas jų taikymas visoje Bendrijoje;
kadangi, siekiant numatyti paukštienos, suskirstytos į įvairias klases pagal pavidalą ir išvaizdą, pardavimą, būtina nustatyti skerdenų apibrėžimus, susijusius su naminių paukščių rūšimi, amžiumi bei skerdenų pateikimu, taip pat naminių paukščių skerdenų gabalų anatominiu pavidalu bei turiniu; kadangi dėl didelės produkto, vadinamo "Foie gras", vertės ir to sąlygojamos didelės pažeidimų rizikos būtina nustatyti ypač tikslius minimalius prekybos standartus;
kadangi tam tikriems vietinę arba kitokią ribotą reikšmę turintiems produktams ir jų pateikimui nebūtina taikyti šių standartų; tačiau kadangi parduodamų produktų pavadinimai neturėtų klaidinti vartotojo, kad jis nesupainiotų šių produktų su tais, kuriems taikomos šios nuostatos; kadangi taip pat ši nuostata turėtų būti taikoma ir papildomiems aprašymo terminams, kurie vartojami apibrėžiant tokių produktų pavadinimus;
kadangi saugojimo ir tvarkymo temperatūra yra labai svarbi aukštiems kokybės standartams palaikyti; kadangi dėl to yra tikslinga nustatyti minimalią sušaldytų paukštienos produktų laikymo temperatūrą;
kadangi šio reglamento nuostatos, ypač dėl priežiūros ir vykdymo, turi būti vienodai taikomos visoje Bendrijoje; kadangi tam tikslui priimtos išsamios taisyklės taip pat turi būti vienodos; kadangi dėl to būtina nustatyti bendras priemones dėl mėginių ėmimo tvarkos ir leistinų nuokrypių;
kadangi tam, kad vartotojas gautų pakankamą, aiškią ir objektyvią informaciją apie tokius siūlomus parduoti produktus, ir tam, kad būtų užtikrintas laisvas tokių produktų judėjimas visoje Bendrijoje, būtina garantuoti, kad nustatant paukštienos prekybos standartus būtų atsižvelgta į 1976 m. sausio 20 d. Tarybos direktyvos 76/211/EEB dėl valstybių narių įstatymų, susijusių su tam tikrų fasuotų produktų komplektavimu pagal masę arba tūrį, suderinimo [2], nuostatas su pakeitimais, padarytais Direktyva 78/891/EEB [3];
kadangi tarp kitų nuorodų, kurios gali būti pasirinktinai pateikiamos ženklinant etiketėmis, yra ir nuorodos apie atšaldymo būdą bei konkrečius ūkininkavimo būdus; kadangi, siekiant apsaugoti vartotojų interesus, ūkininkavimo būdai turi būti suderinti su smulkiai apibrėžtais ūkininkavimo sąlygų ir kiekių ribų kriterijais, kad būtų galima nustatyti tam tikrus, pavyzdžiui, skerdimo amžiaus arba penėjimo laikotarpio kriterijus ir tam tikrų maisto produktų sudedamųjų dalių turinį;
kadangi reikia, kad Komisija nuolat prižiūrėtų, kaip laikomasi Bendrijos teisės, įskaitant ir prekybos standartus, visų pirma visų nacionalinių priemonių, priimtų vadovaujantis šiomis nuostatomis; kadangi turėtų būti numatyta speciali nuostata dėl įmonių, kurioms leidžiama vartoti formuluotes, apibūdinančias konkrečius ūkininkavimo būdus, registravimo ir reguliaraus tikrinimo; kadangi šios įmonės turi būti įpareigotos tam tikslui turėti reguliariai daromus išsamius įrašus;
kadangi, atsižvelgiant į tai, kad šie patikrinimai yra specializuoti, suinteresuotų valstybių narių kompetentingos institucijos, kurios privalo taikyti atitinkamas priežiūros ir saugos priemones, gali perduoti atsakomybę už patikrinimus tinkamą kvalifikaciją ir tinkamas licencijas turinčioms nepriklausomoms įstaigoms;
kadangi trečiųjų šalių ūkio subjektai gali pageidauti naudotis neprivalomomis nuorodomis dėl atšaldymo ir ūkininkavimo būdų; kadangi turėtų būti numatyta nuostata, kad jie tai darytų gavę atitinkamą trečiosios šalies kompetentingos institucijos sertifikatą ir įtraukti į Komisijos sudarytą sąrašą;
kadangi šiame reglamente numatytos priemonės atitinka Paukštienos ir kiaušinių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1906/90 1 straipsnio 2 dalyje nurodyti produktai šiame reglamente apibrėžiami taip:
1. Naminių paukščių skerdenos
a) VIŠTOS IR GAIDŽIAI (Gallus domesticus)
- viščiukai, broileriai - tai vištos ir gaidžiai, kurių krūtinkaulio ketera yra lanksti (nesukaulėjusi),
- gaidžiai, vištos, skirti troškinti orkaitėje arba virti - tai vištos ir gaidžiai, kurių krūtinkaulio ketera yra nelanksti (sukaulėjusi),
- kaplūnai - tai vyriškosios lyties viščiukai, kastruojami chirurginiu būdu dar lytiškai nesubrendę,
- poussin, coquelet - tai viščiukai, kurių skerdenos sveria mažiau kaip 750 g (be vidaus organų, galvų ir kojų);
b) KALAKUTAI (Meleagris gallopavo dom.)
- kalakučiukai - tai paukščiai, kurių krūtinkaulio ketera yra lanksti (nesukaulėjusi);
- kalakutai - tai paukščiai, kurių krūtinkaulio ketera yra nelanksti (sukaulėjusi);
c) ANTYS (Anas platyrhynchos dom., cairina muschata)
- ančių jaunikliai arba ančiukai, muskusinių ančių jaunikliai - tai paukščiai, kurių krūtinkaulio ketera yra lanksti (nesukaulėjusi),
- antys, muskusinės antys - tai paukščiai, kurių krūtinkaulio ketera yra nelanksti (sukaulėjusi);
d) ŽĄSYS (Anser anser dom)
- Žąsų jaunikliai arba žąsiukai - tai paukščiai, kurių krūtinkaulio ketera yra lanksti (nesukaulėjusi). Per visą skerdeną einantis riebalų sluoksnis yra plonas arba vidutinio storumo; žąsiukų riebalai gali būti tam tikros spalvos, atspindinčios specialią dietą,
- žąsys - tai paukščiai, kurių krūtinkaulio ketera yra nelanksti (sukaulėjusi); per visą skerdeną einantis riebalų sluoksnis- nuo vidutinio iki storo;
e) PERLINĖS VIŠTOS (Numida meleagris domesticus)
- perlinių vištų jaunikliai - tai paukščiai, kurių krūtinkaulio ketera yra lanksti (nesukaulėjusi),
- perlinės vištos - tai paukščiai, kurių krūtinkaulio ketera yra nelanksti (sukaulėjusi).
Šiame reglamente paminėti terminai taikomi abiems lytims.
2. Naminių paukščių gabalai
a) Pusė - tai skerdenos pusė, gauta perpjaunant plokščiu pjovimo įtaisu išilgai krūtinkaulio ir nugarkaulio;
b) ketvirtis - tai skersai perpjauta pusė, kai gaunami kojos arba krūtinėlės ketvirčiai;
c) neatskirti kojų ketvirčiai - tai abiejų kojų ketvirčiai su nugaros dalimi, su uodega arba be jos;
d) krūtinėlė - tai krūtinkaulis ir abipus jo esanti šonkaulių dalis su šalia esančiais raumenimis. Krūtinėlė gali būti pateikta visa arba padalinta pusiau;
e) koja - tai šlaunikaulis, blauzdikaulis ir šeivikaulis kartu su šalia esančiais raumenimis. Du pjūviai daromi per sąnarius;
f) viščiuko koja su neatskirta nugaros dalimi - nugaros masė neturi viršyti 25 % viso gabalo masės;
g) šlaunelė - tai šlaunikaulis su šalia esančiais raumenimis. Du pjūviai daromi per sąnarius;
h) blauzdelė - tai blauzdikaulis ir šeivikaulis su šalia esančiais raumenimis. Du pjūviai daromi per sąnarius;
i) sparnelis - tai žastikaulis, stipinkaulis ir alkūnkaulis su šalia esančiais raumenimis. Kalakutų sparnelių žastikauliai, stipinkauliai ir alkūnkauliai su šalia esančiais raumenimis gali būti pateikiami atskirai. Plongalys, įskaitant riešo kaulus, gali būti paliktas arba pašalintas. Pjūviai daromi per sąnarius;
j) neatskirti sparneliai - tai abu sparneliai, sujungti nugarine dalimi, sudarančia ne daugiau kaip 45 % visos gabalo masės;
k) krūtinėlės filė - visa arba pusė krūtinėlės be kaulo, ty. be krūtinkaulio ir šonkaulių. Kalakutų krūtinėlės filė gali būti tik gilusis krūtinės raumuo;
l) krūtinėlės filė su raktikauliu ir krūtinkaulio - tai krūtinėlės filė be odelės, tik su raktikauliu ir krūtinkaulio kremzle, kurių masė neturi viršyti 3 % visos gabalo masės;
Iki 1991 m. gruodžio 31 d. e, g ir h punktuose išvardyti produktai gali būti dviem pjūviais perjauti ties sąnariais.
Produktai, minimi d-k punktuose, gali būti pateikiami su odele arba be jos. Tai, kad d-j punktuose nurodyti produktai yra be odelės, o k punkte nurodytas produktas yra su odele, nurodoma etiketėje tokia prasme, kaip apibrėžta Tarybos direktyvos 79/112/EEB [4] 1 straipsnio 3 dalies a punkte.
3. Foie gras:
Tai cairina muschata arba c.m. x Anas platyrachos rūšių žąsų arba ančių, kurios buvo auginamos siekiant sukelti riebalinę kepenų ląstelių hipertrofiją, kepenėlės.
Paukščiams, iš kurių išimamos šios kepenėlės, turi būti nuleidžiamas visas kraujas, ir visos kepenėlės turi būti vienodos spalvos.
Kepenėlių masė turi būti tokia:
- ančių kepenėlių - ne mažiau kaip 250 g neto masės,
- žąsų kepenėlių - ne mažiau kaip 400 g neto masės.
2 straipsnis
1. Kad naminių paukščių skerdenos būtų parduodamos pagal šio reglamento nuostatas, jos turi būti pateikiamos prekybai tokia forma:
- išdarinėtos iš dalies ("effilé", "roped"),
- išdarinėtos, su vidaus organais,
- išdarinėtos, be vidaus organų.
2. Iš dalies išdarinėtos skerdenos yra skerdenos su nepašalinta širdimi, kepenėlėmis, plaučiais, skilviais, gūžiais ir inkstais.
3. Pateikiant skerdenas bet kokia forma, jei galva nepašalinta, skerdenoje gali būti palikta trachėja ir stemplė.
4. Vidaus organai yra tik tokie:
Širdis, kaklas, skilvis, kepenėlės ir visos kitos dalys, kurios laikomos valgomomis toje rinkoje, kurioje produktas yra skirtas galutinai suvartoti. Kepenėlės turi būti be tulžies pūslės. Skilvis turi būti be raginio dangalo, o jo turinys - išimtas. Širdis gali būti su perikardiniu maišeliu arba be jo. Jei kaklas nėra atskirtas nuo skerdenos, jis nelaikomas vidaus organu.
Jei vienas iš šių keturių organų paprastai nėra pateikiamas parduoti kartu su skerdena, tai nurodoma etiketėje.
3 straipsnis
1. Parduodant produktus, kuriems taikomas šis reglamentas ir kurie parduodami tokia prasme, kaip apibrėžta Direktyvos 79/112/EEB 3 straipsnio 1 dalies 1 punkte, vartojami 1 straipsnyje išvardyti pavadinimai ir I priede nurodytos atitinkamos formuluotės kitomis Bendrijos kalbomis:
- sveikas skerdenas - nuorodant vieną iš pateikimo formų, nustatytų 2 straipsnio 1 dalyje,
- naminių paukščių gabalus - nurodant atitinkamą rūšį.
2. 1 straipsnio 1 ir 2 dalyse apibrėžti pavadinimai gali būti papildyti kitomis formuluotėmis, jei šios iš esmės neklaidina vartotojo, ypač tokiais, dėl kurių šie produktai negalėtų būtų painiojami su 1 straipsnio 1 ir 2 dalyse nurodytais produktais, arba 10 straipsnyje pateiktomis nuorodomis.
4 straipsnis
1 straipsnyje neapibrėžti produktai gali būti parduodami Bendrijos rinkoje tik tokiais pavadinimais, kurie iš esmės neklaidina vartotojo, neleisdami supainioti juos su 1 straipsnyje nurodytais produktais, arba su 10 straipsnyje pateiktomis nuorodomis.
5 straipsnis
Sušaldytai paukštienai, apibrėžtai Reglamento (EEB) Nr. 1906/90 2straipsnio 6 dalyje, papildomai taikomos šios nuostatos:
Šiame reglamente minimos sušaldytos paukštienos temperatūra visose produkto vietose turi būti pastoviai - 12 °C arba žemesnė, išskyrus galimus trumpus, ne daugiau kaip 3 °C svyravimus į viršų. Šie produkto temperatūros nuokrypiai leidžiami laikantis geros saugojimo ir paskirstymo praktikos paskirstant produktus vietoje bei išdėstant juos mažmeninės prekybos vitrinose.
6 straipsnis
1. Kad naminių paukščių skerdenas ir jų gabalus, kuriems taikomas šis reglamentas, būtų galima priskirti A ir B klasėms, jie turi atitikti šiuos būtiniausius reikalavimus:
- būti pateikti nepažeisti,
- būti švarūs, be pastebimų pašalinių medžiagų, nešvarumų arba kraujo,
- neturėti pašalinio kvapo,
- neturėti pastebimų kraujo dėmių, gali būti tik mažų ir sunkiai pastebimų,
- būti be išsikišusių sulaužytų kaulų,
- būti be didelių sumušimų.
Šviežia paukštiena negali turėti jokių ankstesnio jos sušaldymo pėdsakų.
2. Kad naminių paukščių skerdenas ir jų gabalus būtų galima priskirti A klasei, jiems taikomi dar ir šie reikalavimai:
- jie turi būti gero pavidalo. Mėsa turi būti minkšta, krūtinėlė - gerai išsivysčiusi, plati, ilga ir mėsinga, kojos - mėsingos. Viščiukų, ančių jauniklių arba ančiukų ir kalakutų krūtinėlių, nugarėlių, ir šlaunelių riebalų sluoksnis turi būti plonas ir vientisas. Gaidžių, vištų, ančių ir žąsų jauniklių riebalų sluoksnis gali būti storesnis. Riebalų sluoksnis, einantis per visą žąsies skerdeną, turi būti nuo vidutiniško iki storo,
- ant krūtinėlės, kojų, uodegos, pėdų sąnarių ir sparnelių plongalių gali būti likusios kelios mažos plunksnelės, padaigos ir pūkeliai. Jų gali būti ir ant kitų virimui skirtų naminių paukščių skerdenų dalių,
- išskyrus krūtinėlę ir kojas, leidžiami kai kurie maži ir sunkiai pastebimi sužalojimai, sumušimai bei spalvos pakitimai. Sparneliai gali būti be plongalių. Sparnelių plongaliai ir folikulas gali būti rausvos spalvos,
sušaldytų ir greitai sušaldytų naminių paukščių neturi būti likę jokių nušalimo [5] pėdsakų, išskyrus mažas ir sunkiai pastebimas atsitiktines nušalimo žymes, bet ne ant krūtinėlės ir kojų.
7 straipsnis
1. Sprendimai, priimami, kai nesilaikoma 1 ir 6 straipsnių, gali būti susiję tik su visa siunta, patikrinta vadovaujantis šio straipsnio nuostatomis.
2. Siunta sudaroma iš visos tikrintinos to paties tipo, tos pačios klasės ir tame pačiame gamybos procese gautos paukštienos arba paukštienos iš tos pačios skerdyklos ar toje pačioje vietoje esančios išpjaustymo įmonės.
3. Iš kiekvienos siuntos, kuri turi būti tikrinama skerdyklose, išpjaustymo įmonėse, didmeninės ir mažmeninės prekybos sandėliuose arba, importuojant iš trečiųjų šalių, - atliekant muitinės formalumus, atsitiktinai parenkamas reikiamas mėginys, kurį sudaro toks 1 straipsnyje apibrėžtų produktų skaičius:
Siuntos dydis | Mėginio dydis | Leidžiamas defektuotų vienetų skaičius |
Nuo 100 iki 500 | 30 | 5 |
Nuo 501 iki 3200 | 50 | 7 |
3200 | 80 | 10 |
4. Tikrinant A klasės paukštienos siuntą, 3 dalyje minimas leidžiamas defektuotų vienetų skaičius nustatomas šiems produktams:
a) gabalams, konkrečiai kojoms, šlaunelėms, kulšelėms ir sparneliams, kurie nėra perpjauti per sąnarius;
b) krūtinėlės filė, kurios kremzlė (lanksčioji krūtinkaulio ketera) sudaro ne daugiau kaip 2 % gabalo masės;
c) krūtinėlėms ir kojoms, ant kurių yra mažų ir sunkiai pastebimų sužalojimų, sumušimų bei nušalimo pėdsakų.
5. Tikrinant B klasės paukštienos siuntą, 4 dalies a ir b punktuose minimų produktų leidžiamas defektuotų vienetų skaičius yra dvigubinamas.
6. Jei nustatoma, kad patikrinta siunta neatitinka reikalavimų, priežiūros agentūra uždraudžia ją parduoti arba importuoti, kai tai yra siunta iš trečiosios šalies, nebent būtų pateikti įrodymai, jog buvo imtasi priemonių, kad produktai atitiktų 1 ir 6 straipsnių reikalavimus.
8 straipsnis
1. Fasuotą sušaldytą arba greitai sušaldytą paukštieną galima skirstyti į kategorijas pagal masę, kaip nurodyta Reglamento (EEB) Nr. 1906/90 3 straipsnio 3 dalyje, ją pateikiant fasuotėse tokia prasme, kaip apibrėžta Direktyvos 76/211/EEB 2 straipsnyje.
Šios fasuotės gali būti tokios:
- fasuotės, kuriose yra po vieną naminių paukščių skerdeną, arba
- fasuotės, kuriose yra po vieną ar kelis to paties tipo ir rūšies naminių paukščių gabalus,
kaip apibrėžta 1 straipsnyje.
2. Remiantis 3 ir 4 dalimis, ant visų fasuočių turi būti nurodyta produkto masė, vadinama "vardine mase".
3. Fasuotės su sušaldyta arba greitai sušaldyta paukštiena gali būti skirstomos į kategorijas pagal vardinę masę taip:
- skerdenos 1100 g - 50 g klasės (1100 - 1050 - 1000 ir t. t.),
- skerdenos 1100 g - 100 g klasės (1100 - 1200 - 1300 ir t. t.),
- gabalai: 250 g - 500 g - 750 g - 1000 g - 1500 g - 2000 g - 2500 g - 3000 g - 5000 g.
4. 1 dalyje minimos fasuotės turi atitikti šiuos reikalavimus:
- faktinis produkto kiekis vidutiniškai neturi mažesnis už vardinę masę,
- fasuotų prekių, kurių neigiamoji paklaida yra didesnė nei 9 ir 10 straipsniuose nurodytą leidžiamą neigiamąją paklaidą, kiekis fasuotų prekių siuntose turi būti pakankamai mažas, kad jos atitiktų 11 dalyje nurodytus bandymų reikalavimus,
- fasuotos prekės, kurių neigiamoji paklaida dvigubai viršija 9 ir 10 dalyse nurodytą leidžiamą neigiamąją paklaidą, negali būti parduodamos.
Šiam reglamentui taikomi Direktyvos 76/211/EEB I priede nurodyti vardinės masės, faktinio kiekio ir neigiamosios paklaidos apibrėžimai.
5. Sušaldytos arba greitai sušaldytos paukštienos pakuotojo ar importuotojo atsakomybę ir kompetentingų institucijų vykdytinus patikrinimus reglamentuoja Direktyvos 76/211/EEB I priedo 4, 5 ir 6 punktų nuostatos mutatis mutandis.
6. Fasuotės tikrinamos imant mėginius. Tai daroma dviem etapais:
- tikrinamas faktinis kiekvienos fasuotos prekės kiekis mėginio pakuotėje,
- tikrinamas vidutinis faktinis fasuotų prekių kiekis mėginio pakuotėje.
Fasuotų prekių siunta laikoma priimtina, jeigu šių abiejų patikrinimų rezultatai atitinka 11 ir 12 dalyse nurodytus priėmimo kriterijus.
7. Siuntą sudaro visos tos pačios vardinės masės, to paties tipo ir partijos fasuotos prekės, supakuotų toje pačioje vietoje, kurios turi būti patikrintos.
Siuntos dydis ribojamas pagal tokius kiekybinius nurodymus:
- tikrinant fasuotas prekes pakavimo linijos gale, kiekvienos siuntos fasuočių skaičius turi būti lygus didžiausiam per vieną valandą pakavimo linijos pagamintų fasuočių skaičiui, netaikant jokių apribojimų siuntos didumui;
- kitais atvejais siuntos didumas yra ribojamas iki 10000 fasuočių.
8. Iš kiekvienos tikrintinos siuntos imamas atsitiktinis mėginys, kurį sudaro toks fasuočių skaičius:
Siuntos dydis | Mėginio dydis |
Nuo 100 iki 500 | 30 |
Nuo 501 iki 3200 | 50 |
3201 | 80 |
Siuntoms, susidedančioms iš mažiau nei 100 fasuočių, taikomas neardomasis bandymas tokia prasme, kaip apibrėžta Direktyvos 76/211/EEB II priede, 100 % siuntos apimties.
9. Leidžiamos neigiamosios paklaidos atskiroms fasuotoms skerdenoms yra šios:
(gram ais) |
Vardinė masė | Leidžiama neigiamoji paklaida |
Mažiau kaip 1100 | 25 |
1100 ir daugiau | 50 |
10. Fasuotiems naminių paukščių gabalams taikomos tokios leidžiamos neigiamosios paklaidos:
Vardinė masė (gramais) | Leidžiama neigiamoji paklaida |
(g) | (%) |
250 | 9 | |
500 | 15 | |
750 | 15 | |
1000 | | 1,5 |
1500 | | 1,5 |
2000 | | 1,5 |
2500 | | 1,5 |
3000 | | 1,5 |
5000 | | 1,5 |
11. Tikrinant faktinį kiekvienos fasuotos prekės kiekį mėginio pakuotėje, mažiausias priimtinas produkto kiekis apskaičiuojamas iš fasuotės vardinės masės atimant leidžiamą neigiamąją kiekio paklaidą.
Fasuotos prekės mėginio pakuotėje, kurių faktinis kiekis yra mažesnis už mažiausią priimtiną kiekį, laikomos su trūkumais.
Tikrinamoji fasuotų prekių siunta laikoma priimtina arba atmestina, jei mėginio defektuotų vienetų skaičius atitinka tą, kurio reikalauja priėmimo sąlyga, ar yra už jį mažesnis, arba atitinka ar viršija toliau nurodytus skaičius, nustatytus taikant atmetimo sąlygas:
Mėginio skaičius | Defektuotų vienetų skaičius |
Priimtina norma | Atmestina norma |
30 | 2 | 3 |
50 | 3 | 4 |
80 | 5 | 6 |
12. Tikrinant vidutinį faktinį kiekį, fasuotų prekių siunta laikoma priimtina, jei vidutinis faktinis mėginį sudarančių fasuotų prekių kiekis yra didesnis nei tas, kuris nustatyta pagal priėmimo sąlygas ir nurodytas šioje lentelėje:
Mėginio dydis | Vidutinio faktinio kiekio priėmimo norma |
30 | x-≥ Qn - 0,503s |
50 | x-≥ Qn - 0,379s |
80 | x-≥ Qn - 0,295s |
x = vidutinis faktinis fasuotų prekių kiekis,
Qn = vardinė fasuotos prekės masė,
S = standartinis faktinio fasuotų prekių siuntoje kiekio nuokrypis.
Standartinis nuokrypis apskaičiuojamas taip, kaip nurodyta Direktyvos 76/211/EEB II priedo 2.3.2.2 punkte.
13. Taikomos Direktyvos 76/211/EEB 4 straipsnio 4 dalies nuostatos.
9 straipsnis
Ženklinant etiketėmis tokia prasme, kaip apibrėžta Direktyvos 79/112/EEB 1 straipsnio 3 dalies a punkte, galima pateikti nuorodą, kuris iš toliau nurodytų šaldymo būdų buvo taikytas, ir II priede išvardytos atitinkamos formuluotės kitomis Bendrijos kalbomis:
-šaldymas ore: | -naminių paukščių skerdenų šaldymas šaltame ore, |
-šaldymas įpurškiant orą: | -naminių paukščių skerdenų šaldymas šaltame ore, purškiant vandens garus arba smulkius vandens lašelius, |
-šaldymas panardinant: | -naminių paukščių skerdenų šaldymas talpose su vandeniu arba su ledu ir vandeniu, taikant priešpriešinės srovės procesą, apibrėžtą Taribos direktyvos 71/118/ [6]EEB I priedo V skyriaus 28 punkto a ir b papunkčiuose. |
10 straipsnis
1. Nurodant ūkininkavimo būdus, išskyrus ekologinį arba biologinį ūkininkavimą, ant etiketės tokia prasme, kaip apibrėžta Direktyvos 79/112/EEB 1 straipsnio 3 dalies a punkte, gali būti pateikiamos tik toliau nurodytos formuluotės bei III priede išvardytos atitinkamos formuluotės kitomis Bendrijos valstybių kalbomis, jei yra laikomasi atitinkamų IV priede nurodytų sąlygų:
a) "Lesinta… % …";
b) "Patalpose laisvai auginti paukščiai""Auginti tvartuose";
c) "Ganyklinė paukštininkystė - pusiau laisvai auginti";
d) "Tradicinė ganyklinė paukštininkystė - auginti po atviru dangumi";
e) "Ganyklinė paukštininkystė - auginti visiškoje laisvėje".
Kartu su šiomis formuluotėmis dar gali būti naudojamos nuorodos su konkrečiu atitinkamo ūkininkavimo būdo aprašymu.
2. Paminėti paukščio skerdimo amžių arba jo penėjimo laiką leidžiama tik panaudojant 1 dalyje pateiktas formuluotes ir tik tada, kai paukštis nėra jaunesnis nei nurodyta IV priedo b, c arba d punktuose. Tačiau ši nuostata netaikoma poussins atveju.
3. Šios nuostatos taikomos nepažeidžiant nacionalinių techninių priemonių, nepatenkančių į IV priede pateiktus būtiniausius reikalavimus, kurios taikomos tik konkrečios valstybės narės gamintojams, jei jos atitinka Bendrijos teisės aktus ir bendruosius paukštienos prekybos standartus.
4. Apie šio straipsnio 3 dalyje minimas nacionalines priemones pranešama Komisijai.
5. Bet kuriuo metu Komisijos prašymu valstybės narės pateikia visą informaciją, būtiną norint įvertinti, ar šiame straipsnyje minimos priemonės atitinka Bendrijos teisės aktus ir bendruosius paukštienos prekybos standartus.
11 straipsnis
1. Skerdyklos, kurioms leidžiama naudoti 10 straipsnyje nurodytas formuluotes, turi būti specialiai registruojamos. Atsižvelgiant į ūkininkavimo būdą, skerdyklose atskirai registruojama:
- tokių paukščių augintojų, kurie registruojami valstybės narės kompetentingajai institucijai patikrinus, pavardės ir adresai,
- šios institucijos prašymu - kiekvieno gamintojo vieną auginimo ciklą laikomų paukščių skaičius.
2. Minėtieji gamintojai po to yra reguliariai tikrinami. Jie nuolat registruoja paukščių skaičių pagal auginimo sistemą ir nurodo parduotų paukščių skaičių bei pirkėjų pavardes.
3. Reguliarūs patikrinimai, ar laikomasi 10 ir 11 straipsnių nuostatų; atliekami:
- ūkyje - ne mažiau kaip kartą per vieną auginimo ciklą,
- pašarų gamykloje - ne mažiau kaip kartą per tą laiką, kurį vartojama konkreti pašarų formulė, ir bet kuriuo atveju bent kartą per metus,
- skerdykloje - ne mažiau kaip keturiskart per metus,
- perykloje - ne mažiau kaip kartą per metus kiekvienam 10 straipsnio 1 dalies d ir e punktuose nurodytam ūkininkavimo būdui.
3. Iki 1991 m. liepos 1 d. kiekviena valstybė narė pateikia kitoms valstybėms narėms ir Komisijai patvirtintų ir pagal 1 dalį įregistruotų skerdyklų sąrašą, kuriame nurodo kiekvienos iš jų pavadinimą, adresą ir joms skirtus numerius. Kiekvieno kalendorinių metų ketvirčio pradžioje kitoms valstybėms narėms ir Komisijai pranešama apie visus sąrašo pakeitimus.
12 straipsnis
Vykdydami Reglamento (EEB) Nr. 1906/90 5 straipsnio 6 dalies antrojoje pastraipoje minimą ūkininkavimo būdo nurodymo priežiūrą, valstybių narių paskirti asmenys laikosi 1989 m. birželio 26 d. Europos normoje Nr. En/45011 nustatytų kriterijų, turi valstybių narių kompetentingų institucijų jiems išduotas licencijas ir yra jų prižiūrimi.
13 straipsnis
Iš trečiųjų šalių importuojama paukštiena gali turėti vieną arba kelias neprivalomomis nuorodomis, numatytomis 9 ir 10 straipsniuose, jei kartu su ja yra pateikiamas kilmės šalies kompetentingos institucijos išduotas sertifikatas, patvirtinantis, kad importuojami produktai atitinka reikiamas Bendrijos nuostatas.
Komisija, gavusi trečiųjų šalių prašymą, sudaro tokių institucijų sąrašą.
14 straipsnis
Produktų pavadinimai ir kitos šiame reglamente numatytos formuluotės pateikiamos bent tos valstybės narės, kurioje atliekamas mažmeninis pardavimas arba produktai kitaip panaudojami, kalba ar kalbomis.
15 straipsnis
Šis reglamentas įsigalioja 1991 m. birželio 20 d. Jis taikomas nuo 1991 m. liepos 1 d. Tačiau iki 1991 m. gruodžio 31 d. ūkio subjektai gali pakuoti produktus, kuriems taikomas šis reglamentas, į pakavimo medžiagą, ant kurios yra Bendrijos arba nacionaliniuose teisės aktuose, taikytinuose iki tol, kol įsigalios šis reglamentas, numatytos nuorodos. Šiais produktais galima prekiauti iki 1992 m. gruodžio 31 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1991 m. birželio 5 d.

Labels: 3
17